ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τους τριμηνιαίους χρηματοπιστωτικούς λογαριασμούς του Δημοσίου

2003/0095 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τους τριμηνιαίους χρηματοπιστωτικούς λογαριασμούς του Δημοσίου

1. ΙΣΤΟΡΙΚΟ

Υποβολή πρότασης στο Ευρωπαϊκό Κοινοβούλιο και το Συμβούλιο [COM(2003) 242 - 2003/0095 (COD)] : // 8 Μαΐου 2002

Γνώμη του Ευρωπαϊκού Κοινοβουλίου (πρώτη ανάγνωση) : // 21 Οκτωβρίου 2003

Έκδοση της κοινής θέσης του Συμβουλίου : // 22 Δεκεμβρίου 2003

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στην έκθεση της Νομισματικής Επιτροπής σχετικά με τις στατιστικές απαιτήσεις της ΟΝΕ, που εγκρίθηκε από το Συμβούλιο ECOFIN στις 18 Ιανουαρίου 1999, υπογραμμιζόταν -μεταξύ άλλων- η ανάγκη της διάθεσης, για τους σκοπούς διάφορων πολιτικών, τριμηνιαίων λογαριασμών του Δημοσίου, όπως ορίζεται στο ΕΣΛ95. Δύο κανονισμοί σχετικά με μη χρηματοπιστωτικά δεδομένα εκδόθηκαν το 2000 και το 2002.

Ο προτεινόμενος κανονισμός αφορά τις χρηματοπιστωτικές συναλλαγές και τα χρηματοπιστωτικά περιουσιακά στοιχεία και υποχρεώσεις. Κατά συνέπεια, πρόθεση της Επιτροπής ήταν να απαιτήσει την παροχή από τα κράτη μέλη ολοκληρωμένου συνόλου λογαριασμών με ορίζοντα τον Ιούνιο 2005.

Εν συνεχεία, ο κανονισμός συντάχθηκε σύμφωνα με τη συνήθη διαδικασία, δηλαδή σε στενή συνεργασία με εμπειρογνώμονες των κρατών μελών. Για την ολοκλήρωση του εν λόγω κανονισμού χρειάστηκε μεγαλύτερο χρονικό διάστημα απ' ό,τι ο δεύτερος μη χρηματοπιστωτικός κανονισμός (2002) λόγω ορισμένων ειδικών απαιτήσεων.

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικά

Κατά την πρώτη ανάγνωση, το Ευρωπαϊκό Κοινοβούλιο ενέκρινε την πρόταση της Επιτροπής με την προϋπόθεση τροπολογίας η οποία, πρώτον, μεταθέτει την ημερομηνία της πρώτης διαβίβασης από τις 30 Ιουνίου 2003 στις 31 Δεκεμβρίου 2003 και, δεύτερον, προβλέπει τη δυνατότητα χορήγησης παρεκκλίσεων από την Επιτροπή, οι οποίες δεν θα υπερβαίνουν το διάστημα των δύο ετών, αποκλειστικά για τις πληροφορίες που αφορούν τον αντίστοιχο τομέα, όπως ορίζεται στο παράρτημα της πρότασης.

3.2. Αποφάσεις σχετικά με την τροπολογία του Ευρωπαϊκού Κοινοβουλίου μετά την πρώτη ανάγνωση

Η Επιτροπή συμφώνησε με την τροπολογία που πρότεινε το Κοινοβούλιο, κυρίως λόγω του ότι η συλλογή πληροφοριών σχετικά με τον αντίστοιχο τομέα προκαλεί συγκεκριμένες δυσκολίες σε ορισμένες χώρες και απαιτεί ενδεχομένως αρκετά σημαντικές προσαρμογές. Την εν λόγω τροπολογία, όσον αφορά τις πληροφορίες σχετικά με τον αντίστοιχο τομέα, ενέκρινε επί της ουσίας με την κοινή του θέση το Συμβούλιο.

3.3. Εισαγωγή νέων διατάξεων από το Συμβούλιο και θέση της Επιτροπής.

Η κοινή θέση του Συμβουλίου περιλαμβάνει επτά νέες διατάξεις (άρθρο 6), οι οποίες τυγχάνουν της πλήρους στήριξης της Επιτροπής:

- Μετάθεση της ημερομηνίας της πρώτης διαβίβασης από τις 31 Δεκεμβρίου 2003 στις 30 Ιουνίου 2004.

Η Επιτροπή αναγνωρίζει το γεγονός ότι για την έγκριση της πρότασης χρειάστηκε μεγαλύτερο χρονικό διάστημα απ' ό,τι αναμενόταν και, ως εκ τούτου, η τροποποίηση αυτή ήταν αναγκαία.

- Τροποποίηση της διάρκειας των παρεκκλίσεων από 2 έτη σε 18 μήνες.

Η Επιτροπή είχε υποδείξει ότι η ημερομηνία της 31ης Δεκεμβρίου 2005 ήταν απολύτως επιβεβλημένη και εκφράζει την ικανοποίησή της για την εν λόγω τροποποίηση.

- Πρόβλεψη πρόσθετης δυνατότητας παρέκκλισης (18 μήνες) όσον αφορά την ημερομηνία έναρξης της διαβίβασης ορισμένων δεδομένων σχετικά με τον υποτομέα της κεντρικής διοίκησης (S.1311) και τον υποτομέα των οργανισμών κοινωνικής ασφάλισης (S.1314), η διαβίβαση των οποίων πρέπει να έχει ολοκληρωθεί έως τις 30 Ιουνίου 2004 το αργότερο.

Η Επιτροπή γνωρίζει ότι τα εθνικά στατιστικά συστήματα χρήζουν μεγάλων προσαρμογών, οι εργασίες για τις οποίες ξεκίνησαν αργά ή, σε ορισμένες περιπτώσεις, δεν έχουν ξεκινήσει ακόμη, καθώς επίσης και ότι ορισμένες από τις προσαρμογές αυτές αποδείχθηκε ότι απαιτούν μεγαλύτερο χρονικό διάστημα απ' ό,τι αναμενόταν αρχικά. Ωστόσο, καθώς η Επιτροπή υπογράμμιζε για αρκετά έτη την προτεραιότητα που πρέπει να δοθεί στους εν λόγω υποτομείς (ιδιαίτερα σε συνέχεια των συστάσεων της ΕΚΤ), οι πρόσθετες αυτές παρεκκλίσεις θα καλύπτουν ορισμένα μόνον χρηματοπιστωτικά μέσα (και το πιθανότερο είναι ότι θα αφορούν τις συναλλαγές χρηματοπιστωτικών περιουσιακών στοιχείων και τα χρηματοπιστωτικά περιουσιακά στοιχεία).

- Πρόσθετη πρόβλεψη δυνατότητας παρέκκλισης (18 μήνες) όσον αφορά την ημερομηνία έναρξης της διαβίβασης δεδομένων για τις συναλλαγές επί υποχρεώσεων και τις υποχρεώσεις για τον υποτομέα της διοίκησης ομόσπονδου κρατιδίου (S.1312) και τον υποτομέα της τοπικής αυτοδιοίκησης (S.1313), η διαβίβαση των οποίων πρέπει να έχει ολοκληρωθεί το αργότερο έως τις 30 Ιουνίου 2004.

Η Επιτροπή έχει πλήρη γνώση των δυσκολιών που αντιμετωπίζουν ορισμένες χώρες. Ο μεγάλος αριθμός τοπικών μονάδων ή/και, σε ορισμένες περιπτώσεις, η ανάγκη τροποποίησης της νομοθεσίας έχουν ως αποτέλεσμα την ανάγκη πρόβλεψης χρονικών περιθωρίων για τις προσαρμογές, γεγονός που δεν είχε εκτιμηθεί σωστά από τους εμπειρογνώμονες των κρατών μελών κατά το στάδιο της προετοιμασίας του κανονισμού.

- Προσθήκη δυνατότητας παρέκκλισης (6 μήνες) όσον αφορά την ημερομηνία έναρξης της διαβίβασης δεδομένων για τις συναλλαγές επί χρηματοπιστωτικών περιουσιακών στοιχείων και τις χρηματοπιστωτικές υποχρεώσεις για τον υποτομέα της διοίκησης ομόσπονδου κρατιδίου (S.1312) και τον υποτομέα της τοπικής αυτοδιοίκησης (S.1313) η διαβίβαση των οποίων πρέπει να έχει ολοκληρωθεί το αργότερο έως τις 30 Ιουνίου 2005.

Η Επιτροπή δέχεται να εξετάσει, κατά περίπτωση, οιαδήποτε αίτηση παρέκκλισης που θα μπορούσε να είναι αποτέλεσμα της ανάγκης να «δοκιμαστεί» το σύστημα υποβολής εκθέσεων πριν από οιαδήποτε επίσημη διαβίβαση.

- Προσθήκη δυνατότητας παρέκκλισης (6 μήνες) όσον αφορά την ημερομηνία έναρξης της διαβίβασης δεδομένων για το δημόσιο τομέα (S.13) η διαβίβαση των οποίων πρέπει να έχει ολοκληρωθεί έως τις 30 Ιουνίου 2005 το αργότερο.

Η τροποποίηση αυτή αποτελεί λογική συνέπεια των ανωτέρω τροποποιήσεων.

- Προσθήκη δυνατότητας παρέκκλισης (6 μήνες) όσον αφορά την ημερομηνία έναρξης της διαβίβασης δεδομένων για τους λοιπούς εισπρακτέους/πληρωτέους λογαριασμούς (F.7 και AF.7) για το δημόσιο τομέα (S.13) και τους υποτομείς του, η διαβίβαση των οποίων πρέπει να έχει ολοκληρωθεί έως τις 30 Ιουνίου 2005 το αργότερο.

Κατά τις διαβουλεύσεις στο πλαίσιο της ομάδας εμπειρογνωμόνων στο Συμβούλιο, η Επιτροπή πληροφορήθηκε ότι ορισμένα κράτη μέλη ενδεχομένως να μην πέτυχαν την πλήρη προσαρμογή του συστήματος υποβολής εκθέσεων για τα συγκεκριμένα αυτά στοιχεία. Η Επιτροπή αποδέχεται τη νέα αυτή διάταξη, καθώς γνωρίζει την ύπαρξη ορισμένων σοβαρών δυσκολιών στη συλλογή των στοιχείων αυτών, ιδιαίτερα για τις τοπικές μονάδες.

4. ΣΥΜΠΕΡΑΣΜΑ

Η κοινή θέση προσδίδει μεγαλύτερη ευελιξία στις απαιτήσεις που προβλέπονται στον κανονισμό, αλλά εξακολουθεί να συνάδει με τους στόχους του κανονισμού που πρότεινε η Επιτροπή. Σέβεται συγκεκριμένες εθνικές καταστάσεις, χωρίς να επιφέρει αρνητικές επιπτώσεις για τις ανάγκες των χρηστών. Η Επιτροπή θα είναι συνεργάσιμη όσον αφορά όλες τις αιτήσεις για παρέκκλιση, υπό την προϋπόθεση ότι τα κράτη μέλη μπορούν να αποδείξουν ότι έχει ξεκινήσει η ουσιώδης προσαρμογή των εθνικών στατιστικών συστημάτων, σύμφωνα με τους συνήθεις κανόνες για τη χορήγηση των παρεκκλίσεων αυτών. Υπό τους όρους αυτούς και για τους λόγους που παρατέθηκαν παραπάνω, η Επιτροπή εκφράζει θετική γνώμη όσον αφορά την κοινή θέση που το Συμβούλιο ενέκρινε ομόφωνα.